MT Il-Ġurnal Uffiċjali tal-Unjoni Ewropea C 206/16

Rapport Finali tal-Uffiċjal tas-Seduta (1)

Derivattivi tar-Rati tal-Imgħax f’Euro (EIRD)

(AT.39914)

(2017/C 206/06)

Fil-5 ta’ Marzu 2013, il-Kummissjoni Ewropea bdiet proċedimenti skont l-Artikolu 11(6) tar-Regolament (KE) Nru 1/2003 (2) kontra Barclays (3), Deutsche Bank (4), Société Générale, RBS (5), Crédit Agricole, HSBC u JP Morgan (6).

Wara diskussjonijiet dwar riżolviment u sottomissjonijiet dwar riżolviment skont l-Artikolu 10a(2) tar-Regolament (KE) Nru 773/2004 (7), il-Kummissjoni Ewropea adottat Dikjarazzjoni ta’ Oġġezzjonijiet (“DO”) fid-29 ta’ Ottubru 2013 indirizzata lil Barclays, Deutsche Bank, Société Générale u RBS (il-“partijiet li għażlu r-riżolviment”). Id-DO ddikjarat li waqt il-perjodu ta’ involviment rispettiv tagħhom bejn l-2005 u l-2008, il-partijiet li għażlu r-riżolviment kienu involuti fi ftehimiet u/jew prattiki miftiehma bil-għan li jgħawġu l-kors normali tal-komponenti tal-ipprezzar fis-settur ta’ Derivattivi tar-Rata tal-Imgħax f’Euro marbutin mal-Euro Interbank Offered Rate u/jew il-Euro Over-Night Index Average (“EIRD”). Tali ftehimiet u prattiki miftiehma ammontaw għal ksur uniku u kontinwu tal-Artikolu 101(1) TFUE u l-Artikolu 53(1) tal-Ftehim ŻEE.

Fit-tweġibiet tagħhom għad-DO, il-partijiet li għażlu r-riżolviment kollha kkonfermaw li d-DO rriflettiet il-kontenut tas-sottomissjonijiet dwar ir-riżolviment tagħhom.

Skont l-Artikolu 16 tad-Deċiżjoni 2011/695/UE, jien eżaminajt jekk l-abbozz tad-deċiżjoni indirizzat lill-Partijiet jirrigwardax biss l-oġġezzjonijiet li fir-rigward tagħhom il-partijiet li għażlu r-riżolviment ingħataw l-opportunità li jesprimu l-fehmiet tagħhom, u jien wasalt għal konklużjoni pożittiva.

Fid-dawl ta’ dak li ntqal hawn fuq, u waqt li nqis li l-partijiet ma bagħtuli l-ebda talba jew ilment (8), inqis li l-eżerċizzju effettiv tad-drittijiet proċedurali tal-partijiet kollha f’dan il-każ ġew irrispettati.

Brussell, id-29 ta’ Novembru 2013. Joos STRAGIER

(1) Skont l-Artikoli 16 u 17 tad-Deċiżjoni 2011/695/UE tal-President tal-Kummissjoni Ewropea tat-13 ta’ Ottubru 2011 dwar il-funzjoni u t-termini ta’ referenza tal-uffiċjal tas-seduta f’ċerti proċedimenti dwar il-kompetizzjoni (ĠU L 275, 20.10.2011, p. 29).

(2) Ir-Regolament tal-Kunsill (KE) Nru 1/2003 tas-16 ta’ Diċembru 2002 dwar l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU L 1, 4.1.2003, p. 1).

(3) Barclays plc, Barclays Bank plc, Barclays Directors Limited, Barclays Group Holdings Limited, Barclays Capital Services Limited. Fid-29 ta’ Ottubru 2013, il-Kummissjoni estendiet il-proċedimenti wkoll għal Barclays Services Jersey Limited.

(4) Deutsche Bank AG, DB Group Services (UK) Limited u Deutsche Bank Services (Jersey) Limited.

(5) The Royal Bank of Scotland Group plc u The Royal Bank of Scotland plc.

(6) Il-proċedimenti kontra Crédit Agricole, HSBC u JP Morgan huma pendenti.

(7) Ir-Regolament tal-Kummissjoni (KE) Nru 773/2004 tas-7 ta’ April 2004 dwar it-tmexxija ta’ proċeduri mill-Kummissjoni skont l-Artikolu 81 sa 82 tat-Trattat tal-KE (ĠU L 123, 27.4.2004, p. 18).

(8) Skont l-Artikolu 15(2) tad-Deċiżjoni 2011/695/UE, il-partijiet għall-proċedimenti f’każijiet ta’ kartell li jieħdu sehem f’diskussjonijiet dwar riżolviment skont l-Artikolu 10a tar-Regolament (KE) Nru 773/2004, jistgħu jirrikorru għall-uffiċjal tas-seduta fi kwalunkwe stadju tal-proċedura ta’ riżolviment sabiex ikun żgurat l-eżerċizzju effettiv tad-drittijiet proċedurali tagħhom. Ara wkoll il-paragrafu 18 tal-Avviż tal-Kummissjoni 2008/C 167/01 dwar il-mod ta’ proċedimenti ta’ riżolviment ta’ tilwim bil-għan li jiġu adottati Deċiżjonijiet skont l-Artikolu 7 u l-Artikolu 23 tar-Regolament tal-Kunsill (KE) Nru 1/2003 fil-każijiet tal-kartelli (ĠU C 167, 2.7.2008, p. 1).